V Kostanjevici protest v stilu Prforcenhausa
Resne zahteve in nezadovoljstvo zavite v šalo

Tudi v Kostanjevici na Krki so pripravili protest. Ta je kljub nezadovoljstvu in realnim zahtevam minil v nekakšnem pustnem vzdušju.

Tudi Kostanjevičani so pripravili svoj prvi protest. Na njem se je resda zbralo le okoli 15 ljudi. Ti so s sabo prinesli letake, na katerih so izrazili nezadovoljstvo nad županom in občinsko upravo. Postavili pa so tudi novoletno smreko, na katero so izobesili granitne kocke narejene iz stiroporja z napisi in prižigali sveče.

Granitne kocke so raztrosili tudi pred občinsko stavbo. Sicer pa so jasno povedali, da si želijo nov vrtec, kulturni dom, denar od telefonije in asfaltirane ceste. Na letakih in kockah pa je bilo med drugim zapisano: Ciknli ste, Denar nazaj, Kje je denar od poplav?, Odlazek odlazi, Krka vam je zalila možgane...
Kljub resno izraženem nezadovoljstvu pa je miren protest minil bolj v pustnem vzdušju, saj je bilo med protestniki precej članov kostanjeviške pustne vlade Prforcenhaus.

